เกาหลี-ญี่ปุ่นขอเข้าเครดิตบูโร
เครดิตบูโรเนื้อหอม นันแบงก์สัญชาติเกาหลี-ญี่ปุ่น แห่ตบเท้าสนใจเป็นสมาชิก
29 ต.ค. 2565

เครดิตบูโรเนื้อหอม นันแบงก์สัญชาติเกาหลี-ญี่ปุ่น แห่ตบเท้าสนใจเป็นสมาชิก
นายสุรพล โอภาสเสถียร ผู้จัดการใหญ่ บริษัท ข้อมูลเครดิตแห่งชาติ (เครดิตบูโร) เปิดเผยว่า ขณะนี้มีสถาบันการเงินที่ไม่ใช่ธนาคารพาณิชย์ (นันแบงก์) ให้บริการสินเชื่อส่วนบุคคลและสินเชื่อรายย่อยจากประเทศญี่ปุ่นและเกาหลีประมาณ 5-6 ราย สนใจที่จะเข้ามาประกอบธุรกิจในประเทศไทย และติดต่อสนใจจะเข้าเป็นสมาชิกเครดิตบูโร เพื่อที่จะตรวจสอบประวัติการใช้สินเชื่อของลูกค้าก่อนที่จะพิจารณาอนุมัติสินเชื่อ
อย่างไรก็ตาม จากนโยบายของรัฐบาลที่ต้องการผลักดันให้มีการจัดตั้งนาโนไฟแนนซ์ เพื่อแก้ไขปัญหานี้นอกระบบนั้น ซึ่งนาโนไฟแนนซ์สามารถเป็นสมาชิกเครดิตบูโรได้ แต่กระทรวงการคลังกำหนดว่าจะต้องมีเงินทุนจดทะเบียนขั้นต่ำ 50 ล้านบาทขึ้นไป เพื่อความมั่นคง
นายสุรพล กล่าวว่า เมื่อเร็วๆ นี้ คณะกรรมการคุ้มครองข้อมูลเครดิตได้ออกประกาศให้ธุรกรรมการแปลงสินทรัพย์เป็นหลักทรัพย์เป็นสินเชื่อ และให้นิติบุคคลเฉพาะกิจที่ประกอบธุรกรรมการแปลงสินทรัพย์เป็นหลักทรัพย์เป็นสถาบันการเงิน ซึ่งจะสามารถเข้าเป็นสมาชิกเครดิตบูโรได้ เพื่อทำการตรวจสอบและส่งประวัติข้อมูลการผ่อนชำระสินเชื่อให้กับเครดิตบูโร
ทั้งนี้ ในปัจจุบันบรรษัทตลาดรองสินเชื่อที่อยู่อาศัย (บตท.) ได้ซื้อพอร์ตสินเชื่อบ้านที่อยู่อาศัยจากสถาบันการเงินมา และลูกค้าจะต้องผ่อนเงินสินเชื่อต่อกับ บตท. แต่เมื่อ บตท.ซื้อพอร์ตสินเชื่อมาทำให้ข้อมูลการผ่อนชำระที่เคยกู้กับสถาบันการเงินขาดหายไป
ดังนั้น เมื่อ บตท.ซื้อพอร์ตสินเชื่อบ้านมาจะได้ส่งประวัติการชำระเงินกู้ต่อ ซึ่งจะเป็นผลดีกับผู้กู้เงินจะได้มีประวัติการชำระหนี้อย่างต่อเนื่อง เพียงพอที่จะให้สถาบันการเงินพิจารณาการขออนุมัติสินเชื่ออื่นๆ ได้ ก็จะสามารถเข้าถึงแหล่งเงินได้ง่ายขึ้น
นอกจากนี้ มีแนวโน้มที่สถาบันการเงินและบริษัทลีสซิ่งจะมีการขายพอร์ตสินเชื่อบ้านและสินเชื่อรถยนต์ออกไปให้กับธุรกิจแปลงสินทรัพย์เป็นหลักทรัพย์ (ซีเคียวริไทเซชั่น) มากขึ้น
นายสุรพล กล่าวว่า ในปีหน้าเครดิตบูโรจะมีการลงทุนพัฒนาระบบมากขึ้นเพื่อรองรับการขยายฐานสมาชิกมากขึ้นทั้งกลุ่มสหกรณ์ออมทรัพย์ กองทุนเงินให้กู้ยืมเพื่อการศึกษา (กยศ.) และธนาคารเพื่อการเกษตรและสหกรณ์การเกษตร (ธ.ก.ส.) โดยปัจจุบันเครดิตบูโรได้ผ่านระบบไอเอสโอ 2013 ด้านมาตรฐานความมั่นคงและความปลอดภัยด้านสารสนเทศ ซึ่งได้มีแผนรองรับปัญหาหากเกิดวิกฤตด้านโซเชียลมีเดีย  
“กยศ.ได้ประสานมายังเครดิตบูโรเพื่อนำข้อมูลของผู้กู้เข้าเครดิตบูโร ซึ่งทางเครดิตบูโรเห็นว่า กยศ.สามารถเข้ามาเป็นสมาชิกได้ บริษัทก็อาจจะต้องลงทุนระบบเพิ่มเติมเพื่อรองรับสมาชิกที่จะเข้ามาใช้บริการมากยิ่งขึ้น  โดยคาดว่าจะเริ่มทันทีในปี 2561” นายสุรพล กล่าว
สำหรับการนำสหกรณ์เข้ามาอยู่ในระบบเครดิตบูโร อาจมีมาตรการจูงใจให้สหกรณ์เข้าเครดิตบูโร โดยยกเว้นค่าบริหารให้เป็นเวลา 3 ปี  โดยจะเดินสายให้ข้อมูลกับสหกรณ์กว่า 40 แห่งทั่วประเทศ เพื่อสร้างความเข้าใจและให้เห็นถึงผลดีของการเป็นสมาชิกเครดิตบูโร โดยขณะนี้มี 5 สหกรณ์ขอเข้าร่วมโครงการ ได้แก่ สหกรณ์ออมทรัพย์พนักงานธนาคารแห่งประเทศไทย สหกรณ์ออมทรัพย์ สำนักงานปลัดกระทรวงกลาโหม  สหกรณ์ออมทรัพย์มหาวิทยาลัยเกษตรศาสตร์  สหกรณ์ออมทรัพย์ครูขอนแก่น สหกรณ์อิสลามอิบนูอัฟฟาน